“Contes de gats Maolats” arriba a Burjassot per a commemorar el Dia Internacional de les Persones amb Discapacitat
2025-07-24

Una nova vesprada gratuïta de contacontes, divendres que ve 16 de desembre a les 18 hores, omplirà la Casa de Cultura d’històries, llegendes, imaginació o creativitat posant l’accent en la importància del foment dels valors i actituds de respecte a la diversitat.

Des de l’equip de Biblioteques Municipals s’ha programat aquest divertit contacontes, “Contes de gats Maolats”, per a commemorar també el Dia Internacional de les Persones amb Discapacitat, celebrat el 3 de desembre. Una vesprada en la qual, una vegada introduïts en la història, els xiquets veuran les coses des de diferents perspectives i prismes.

De la mà de La Titella, amb Amparo Herrero al capdavant, un Cuentamiau encantat contarà històries dels seus avantpassats gats, comptant amb l’ajuda dels xiquets i les xiquetes presents que completaran i complementaran les seues històries. A través d’aqueixes històries i de diferents recursos escènics i literaris se submergiran en la màgia de cada conte transformant-se i no tornant mai a ser els mateixos.

Aquesta vesprada de contacontes té també com a objectiu sensibilitzar i conscienciar de les barreres i dificultats de la discapacitat en si, a més de desenvolupar les relacions socials.